b'\n_START_ARTICLE_\nMykolo \xc5\xbdilinsko dail\xc4\x97s galerija\n_START_PARAGRAPH_\nMykolo \xc5\xbdilinsko dail\xc4\x97s galerija\xc2\xa0\xe2\x80\x93 M. K. \xc4\x8ciurlionio dail\xc4\x97s muziejaus filialas Kaune, Nepriklausomyb\xc4\x97s aik\xc5\xa1t\xc4\x97je 12._NEWLINE_Galerijoje saugoma Mykolo \xc5\xbdilinsko Kaunui nuo 1974 iki 1988\xc2\xa0m. padovanota 1683 meno k\xc5\xabrini\xc5\xb3 kolekcija._NEWLINE_Kolekcijai saugoti 1978\xc2\xa0m. buvo pastatyta nauja paveiksl\xc5\xb3 galerija K. Donelai\xc4\x8dio gatv\xc4\x97je. M. \xc5\xbdilinskui ir toliau dovanojant naujus k\xc5\xabrinius, paai\xc5\xa1k\xc4\x97jo, kad reikia naujo galerijos pastato, kuris buvo atidarytas 1989\xc2\xa0m. bir\xc5\xbeelio 30 d. Nepriklausomyb\xc4\x97s aik\xc5\xa1t\xc4\x97je (archit. Eugenijus Mili\xc5\xabnas, K\xc4\x99stutis Kisielius, Saulius Ju\xc5\xa1kys)._NEWLINE_M. \xc5\xbdilinsko galerijoje eksponuojama: Senov\xc4\x97s Egipto dail\xc4\x97, XVII\xe2\x80\x93XX a. Europos taikomoji-dekoratyvin\xc4\x97 dail\xc4\x97, XVII\xe2\x80\x93XVIII a. ital\xc5\xb3 tapyba, XIX a. antrosios pus\xc4\x97s\xc2\xa0\xe2\x80\x93 XX a. Vakar\xc5\xb3 Europos tapyba, XX a. pirmosios pus\xc4\x97s Baltijos \xc5\xa1ali\xc5\xb3 tapyba ir skulpt\xc5\xabra. Trys galerijos sal\xc4\x97s skirtos kei\xc4\x8diamoms Lietuvos ir u\xc5\xbesienio dailinink\xc5\xb3 k\xc5\xabrybos parodoms. Prie galerijos \xc4\xafkurtas \xc5\xa0iuolaikinio meno informacijos centras, veikia lektoriumas, kino teatras \xe2\x80\x9eMenapilis\xe2\x80\x9c, vaik\xc5\xb3 estetinio lavinimo studija. Galerijoje veikia ekspozicija \xe2\x80\x9eMuziejus neregiui\xe2\x80\x9c, skirta regos negali\xc4\x85 turintiems lankytojams.'